Leon Štukelj
Leon Štukelj (Novo Mesto, 12. novembar 1898 — Maribor, 8. novembar 1999) je bio jugoslovenski gimnastičar slovenačkog porekla, osvajač prve zlatne olimpijske medalje za Jugoslaviju.

Štukelj se rodio u Novom Mestu, tada Austrougarska, danas Slovenija. Gimnastikom je počeo da se bavi veoma rano zahvaljujući jačanju sokolskog pokreta u Sloveniji, a već na Svetskom prvenstvu u Ljubljani 1922. godine pokazao je svoj gimnastički talenat osvojivši sedmo mesto, iako se u to vreme kao i ostali članovi Sokola bavio i drugim sportovima. Leon Štukelj je bio i odličan atletičar i plivač.

Nastupio je na sedam velikih takmičenja i ukupno osvojio 20 medalja: 8 zlatnih, 6 srebrnih i 6 bronzanih. Samo na olimpijskim igrama osvojio je 6 medalja: dve zlatne na Olimpijskim igrama u Parizu 1924, zlato i dve bronze na Olimpijskim igrama u Amsterdamu 1928 i srebro na Olimpijskim igrama u Berlinu 1936. i tako postao najuspešniji je reprezentativac Jugoslavije na Olimpijskim igrama. Njegova zbirka medalja bi sigurno bila još brojnija da je Kraljevina Jugoslavija učestvovala na Olimpijskim igrama u Los Anđelesu 1932.

Godine 1927. završio je studije prava. Po završetku sportske karijere postao je sudija najpre u Novom mestu, a zatim u Lenartu i Mariboru, gde je živeo do kraja života.

Devedesetih godina 20. veka bio je najstariji živi olimpijski pobednik (dobitnika zlatne medalje). Zbog toga bio je specijalni gost na Svečanom otvaranju Olimpijskim igrama u Atlanti 1996. Na njegov 100. rođendan organizovana je velika proslava u njegovom rodnom Novom mestu.

Sve do smrti četiri dana pred 101. rođendan svakodnevno je vežbao kod kuće. Umro je u Mariboru od srčanog udara.

U znak zahvalnosti i sećanja, sportske dvorane u Novom Mestu i Mariboru nose njegovo ime.

Svi rezultati Leona Štukelja na OI

Sastavi reprezentacija sa kojima je Leon Štukelj osvajao medalje u ekipnom višeboju 
Olimpijske igre 1928. bronza

Leon Štukelj, Josip Primožič, Anton Malej, Edvard Antosijevič, Dragutin Ciotti, Stane Derganc, Boris Gregorka, Janez Porenta,

Svetsko prvenstvo 1922. srebro

Leon Štukelj, Slavko Hlastan, Stane Derganc, Stane Vidmar, Petar Sumi, Vladimir Simončič

Svetsko prvenstvo 1926. srebro

Leon Štukelj, Josip Primožič, Stane Derganc, Stane Vidmar, Mihael Osvald, Petar Sumi, Srečko Sršen, Oton Župan

Svetsko prvenstvo 1930. bronza

Leon Štukelj, Josip Primožič, Anton Malej, Boris Gregorka, Rafael Ban, Petar Sumi, Neli Župančič, Stane Žilić

Spoljašnje veze 
http://www.oks.org.rs/

Jugoslavenski gimnastičari
Jugoslavenski olimpijci
Olimpijski pobjednici u gimnastici
Osvajači olimpijskih medalja u gimnastici